SMT ส่งซิกครึ่งปีหลังโต ตุนออเดอร์แน่น 90% ดันยอดขายตามเป้า 3 พันลบ.
SMT กำไรไตรมาส 2/65 ทำสถิตินิวไฮอยู่ที่ 71 ล้านบาท เพิ่มขึ้น 27.44% แย้มครึ่งปีหลังโตดีกว่าครึ่งปีแรก ปัจจุบันมีออเดอร์ในมือ 90% หนุนยอดขายทั้งปีโตตามแผน 3,000 ล้านบาท
SMT กำไรไตรมาส 2/65 ทำสถิตินิวไฮอยู่ที่ 71 ล้านบาท เพิ่มขึ้น 27.44% แย้มครึ่งปีหลังโตดีกว่าครึ่งปีแรก ปัจจุบันมีออเดอร์ในมือ 90% หนุนยอดขายทั้งปีโตตามแผน 3,000 ล้านบาท
8 ส.ค. 2565

นายวิรัตน์ ผูกไทย ประธานเจ้าหน้าที่บริหาร บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เปิดเผยถึง ผลการดำเนินงานของบริษัทฯ ในไตรมาส 2/65 มีกำไรสุทธิ 71.38 ล้านบาท เพิ่มขึ้นร้อยละ 27.44 เมื่อเทียบกับไตรมาส 2/64 ที่มีกำไรสุทธิ 56.01 ล้านบาท มีรายได้จากการขายสินค้าและบริการ 683.57 ล้านบาท เพิ่มขึ้น 77.38 ล้านบาท หรือเพิ่มขึ้น 12.70% จากช่วงเดียวกันของปีก่อน
ทั้งนี้ บริษัทมีรายได้เพิ่มขึ้นจาก PCBA และ IC เติบโต 140% และ 25% ตามลำดับ ท่ามกลางสถานการณ์ความไม่แน่นอนจากปัจจัยภายนอก ได้แก่ การขาดแคลนวัตถุดิบ การชะลอตัวทางเศรษฐกิจ การแพร่ระบาดของโควิด-19 และสงครามระหว่างรัสเซียและยูเครน
“ผลประกอบการออกมาเป็นไปตามเป้าหมาย สะท้อนแผนธุรกิจและกลยุทธ์การหาลูกค้าที่แข็งแกร่งของบริษัทฯ เนื่องจากบริษัทขยายฐานลูกค้าและผลิตภัณฑ์มากขึ้น และบริษัทมีการบริหารจัดการต้นทุนตามสถานการณ์ได้อย่างเหมาะสม ปัจจุบันบริษัทฯ มีออเดอร์แน่นแล้ว 90% จากลูกค้ามีความต้องการใช้ชิ้นส่วนอิเล็กทรอนิกส์ ประเภทแผงวงจร PCBA และ Fiber Optics ที่เติบโตต่อเนื่อง และปัญหาวัตถุดิบขาดแคลนคลี่คลายดีขึ้น และลูกค้าใหม่ที่ SMT จากอเมริกา และยุโรปเพิ่มเติม ในขณะที่สถานการณ์ขาดแคลนชิปในปัจจุบันคลี่คลายในทิศทางที่ดีขึ้นเรื่อยๆ สามารถส่งมอบงานลูกค้าได้ตามแผน เชื่อมั่นยอดขายปีนี้เป็นไปตามแผนที่วางไว้ 3,000 ล้านบาท” นายวิรัตน์ กล่าว
พร้อมคาดผลงานในครึ่งปีหลัง แข็งแกร่ง กว่าครึ่งปีแรก จากปัจจุบันได้ออเดอร์ในมือแล้ว 90% ของเป้าหมายรายได้ ซึ่งจะส่งมอบงานและทยอยรับรู้รายได้ อีกทั้งยังอยู่ระหว่างเจรจากับลูกค้าใหม่ คาดว่าจะรับงานเข้ามาเพิ่มได้อีกไม่น้อยกว่า 1,000 ล้านบาท ล่าสุดเตรียมทีมเดินทาง ไปยุโรป โชว์ศักยภาพผู้นำ ธุรกิจอิเล็กทรอนิกส์ระดับแนวหน้า โดยในปี 66 บริษัทฯ ตั้งเป้ายอดขายไว้ที่ 4,000 ล้านบาท โดยคาดว่า PCBA จะเติบโตโดดเด่นกว่า 2 เท่าจากปี 65